Asia C-310/06

FTS International BV

vastaan

Belastingdienst – Douane West

(Gerechtshof te Amsterdamin esittämä ennakkoratkaisupyyntö)

Yhteinen tullitariffi – Yhdistetty nimikkeistö – Luokittelu – Luuttomat, jäädytetyt ja suolalla kyllästetyt kanan palat – Asetuksen (EY) N:o 1223/2002 pätevyys

Tuomion tiivistelmä

Yhteinen tullitariffi – Tariffinimikkeet

(Neuvoston asetuksen N:o 2658/87 9 artikla; komission asetus N:o 1223/2002)

Komissio on luokittelemalla tiettyjen tavaroiden luokittelusta yhdistettyyn nimikkeistöön annetulla asetuksella N:o 1223/2002 kananlihan, jonka suolapitoisuus on 1,2–1,9 painoprosenttia, alanimikkeeseen 0207 14 10 rajoittanut nimikkeen 0210 soveltamisalaa, johon kuuluivat yhdistetyn nimikkeistön toisen osan I jakson 2 ryhmän lisähuomautuksen 7, sellaisena kuin se on tariffi- ja tilastonimikkeistöstä ja yhteisestä tullitariffista annetun asetuksen N:o 2658/87 liitteen I muuttamisesta annetulla asetuksella N:o 1832/2002 muutettuna, mukaan luuttomat ja jäädytetyt kanan palat, jotka on kyllästetty suolalla kaikkialta ja joiden kokonaissuolapitoisuus on vähintään 1,2 prosenttia. Näin ollen komissio ylitti sille asetuksen N:o 2658/87 9 artiklan mukaan kuuluvan toimivallan. Näin ollen on todettava, että asetus N:o 1223/2002 on pätemätön.

(ks. 24 ja 25 kohta sekä tuomiolauselma)

YHTEISÖJEN TUOMIOISTUIMEN TUOMIO (kolmas jaosto)

18 päivänä heinäkuuta 2007 ( )

Yhteinen tullitariffi – Yhdistetty nimikkeistö – Luokittelu – Luuttomat, jäädytetyt ja suolalla kyllästetyt kanan palat – Asetuksen (EY) N:o 1223/2002 pätevyys

Asiassa C‑310/06,

jossa on kyse EY 234 artiklaan perustuvasta ennakkoratkaisupyynnöstä, jonka Gerechtshof te Amsterdam (Alankomaat) on esittänyt 15.6.2006 tekemällään päätöksellä, joka on saapunut yhteisöjen tuomioistuimeen 14.7.2006, saadakseen ennakkoratkaisun asiassa

F. T. S. International BV

vastaan

Belastingdienst – Douane West,

YHTEISÖJEN TUOMIOISTUIN (kolmas jaosto),

toimien kokoonpanossa: jaoston puheenjohtaja A. Rosas sekä tuomarit J. Klučka, J. N. Cunha Rodrigues, P. Lindh (esittelevä tuomari) ja A. Arabadjiev,

julkisasiamies: P. Mengozzi,

kirjaaja: johtava hallintovirkamies M. Ferreira,

ottaen huomioon kirjallisessa käsittelyssä ja 19.4.2007 pidetyssä istunnossa esitetyn,

ottaen huomioon huomautukset, jotka sille ovat esittäneet

– F. T. S. International BV, edustajinaan advocaat H. C. de Bie ja advocaat M. Ouwehand,

– Alankomaiden hallitus, asiamiehinään H. G. Sevenster ja P. van Ginneken,

– Italian hallitus, asiamiehenään I. M. Braguglia, avustajanaan avvocato dello Stato G. Albenzio,

– Euroopan yhteisöjen komissio, asiamiehinään J. Hottiaux ja S. Schonberg, avustajinaan advocaat F. Tuytschaever ja advocaat F. Wijckmans,

päätettyään julkisasiamiestä kuultuaan ratkaista asian ilman ratkaisuehdotusta,

on antanut seuraavan

tuomion

1 Ennakkoratkaisupyyntö koskee tiettyjen tavaroiden luokittelusta yhdistettyyn nimikkeistöön 8.7.2002 annetun komission asetuksen (EY) N:o 1223/2002 (EYVL L 179, s. 8) pätevyyttä.

2 Tämä pyyntö on esitetty F. T. S. International BV:n (jäljempänä FTS) ja Belastingdienst – Douane Westin (Alankomaiden länsiosan toimivaltainen tulliviranomainen) välisessä riita-asiassa, joka koskee luuttomien, jäädytettyjen ja suolattujen kanan palojen tariffiluokittelua.

Asiaa koskevat oikeussäännöt

Kansainvälinen oikeus

3 Euroopan talousyhteisö hyväksyi harmonoitua tavarankuvaus‑ ja koodausjärjestelmää (jäljempänä HS-järjestelmä) koskevan kansainvälisen yleissopimuksen, joka tehtiin Brysselissä 14.6.1983, ja sen 24.6.1986 tehdyn muutospöytäkirjan (jäljempänä HS-järjestelmää koskeva yleissopimus) 7.4.1987 tehdyllä neuvoston päätöksellä 87/369/ETY (EYVL L 198, s. 1).

4 HS-järjestelmää koskevan yleissopimuksen 3 artiklan 1 kappaleen mukaan sopimuspuoli sitoutuu siihen, että sen tullitariffi‑ ja tilastonimikkeistöt ovat HS-järjestelmän mukaisia, että se käyttää kaikkia HS-järjestelmän nimikkeitä ja alanimikkeitä mitään lisäämättä tai muuttamatta niihin liittyvine numerokoodeineen ja että se noudattaa mainitun järjestelmän numerojärjestystä. Samassa määräyksessä määrätään, että jokainen sopimuspuoli sitoutuu myös siihen, että se soveltaa HS-järjestelmän yleisiä tulkintasääntöjä sekä kaikkia osa‑, ryhmä‑ ja alanimikehuomautuksia, ja siihen, ettei se muuta osien, ryhmien nimikkeiden tai alanimikkeiden soveltamisalaa.

5 Tulliyhteistyöneuvosto, josta on tullut Maailman tullijärjestö (jäljempänä WCO) ja joka perustettiin mainitun neuvoston perustamista koskevalla kansainvälisellä yleissopimuksella, joka allekirjoitettiin Brysselissä 15.12.1950, hyväksyy HS-järjestelmää koskevan yleissopimuksen 8 artiklassa määrätyin edellytyksin HS-järjestelmän selityksiä, jotka on antanut HS-järjestelmän komitea, joka on elin, josta määrätään mainitun yleissopimuksen 6 artiklassa.

6 HS-järjestelmän nimikkeen 0207 selittävässä huomautuksessa, jonka otsikko on ”Nimikkeen 01.05 siipikarjan liha ja muut syötävät osat, tuoreet, jäähdytetyt tai jäädytetyt”, todetaan seuraavaa:

”Tähän nimikkeeseen kuuluvat ainoastaan elävänä nimikkeeseen 0105 luokiteltavan siipikarjan liha ja muut syötävät osat, tuoreet, jäähdytetyt tai jäädytetyt – –”

7 HS-järjestelmän nimikkeen 0210 selittävässä huomautuksessa, jonka otsikko on ”Liha ja muut syötävät eläimenosat, suolatut, suolavedessä, kuivatut tai savustetut; lihasta tai muista eläimenosista valmistettu syötävä jauho ja jauhe”, todetaan seuraavaa:

”Tähän nimikkeeseen kuuluvat kaikenlainen liha ja muut syötävät eläimenosat, jotka on valmistettu nimikkeessä kuvatulla tavalla, muut kuin siansilava vailla lihaskudosta, sianrasva sekä siipikarjanrasva, sulattamattomat tai muutoin erottamattomat (nim. 02.09) – –”

Yhteisön lainsäädäntö

8 Yhdistetty nimikkeistö, joka tuli voimaan 1.1.2003, luotiin tariffi‑ ja tilastonimikkeistöstä ja yhteisestä tullitariffista annetun neuvoston asetuksen (ETY) N:o 2658/87 liitteen I muuttamisesta 1.8.2002 annetulla komission asetuksella (EY) N:o 1832/2002 (EYVL L 290, s. 1). Yhdistetyn nimikkeistön toinen osa sisältää I jakson, jonka otsikko on ”Elävät eläimet ja eläintuotteet”, jonka 2 ryhmän otsikko on ”Liha ja muut syötävät eläimenosat”.

9 Nimikkeessä 0207 todetaan seuraavaa:

”0207 Nimikkeen 0105 siipikarjan liha ja muut syötävät osat, tuoreet, jäähdytetyt tai jäädytetyt:

– kana:

– –

0207 14 – – paloiteltu liha ja muut eläimenosat, jäädytetyt:

– – – palat:

0207 14 10 – – – – luuttomat

– – – – luulliset

– –”

10 Nimikkeessä 0210 todetaan seuraavaa:

”0210 Liha ja muut syötävät eläimenosat, suolatut, suolavedessä, kuivatut tai savustetut; lihasta tai muista eläimenosista valmistettu syötävä jauho ja jauhe:

– sianliha:

– –

0210 20 – naudanliha:

– –

– muut, myös lihasta tai muista eläimenosista valmistettu syötävä jauho ja jauhe:

– –

0210 99 – – muu:

– – – liha:

0210 99 10– – – – hevosenliha, suolattu, suolavedessä tai kuivattu

– – – – lampaan‑ ja vuohenliha:

– –

0210 99 31 – – – – poronliha

0210 99 39 – – – – muu

– –”

11 Mainitun 2 ryhmän lisähuomautuksessa 7, sellaisena kuin se seuraa asetuksesta N:o 1832/2002, täsmennetään seuraavaa:

”Nimikkeessä 0210 tarkoitetaan ilmaisulla ’liha ja muut syötävät eläimenosat, suolatut, suolavedessä’ lihaa ja muita syötäviä eläimenosia, jotka on syvään ja tasaisesti kyllästetty suolalla kaikkialta ja joiden kokonaissuolapitoisuus on vähintään 1,2 painoprosenttia.”

12 Tariffi‑ ja tilastonimikkeistöstä ja yhteisestä tullitariffista 23.7.1987 annetussa neuvoston asetuksessa (ETY) N:o 2658/87 (EYVL L 256, s. 1) annetaan Euroopan yhteisöjen komissiolle toimivalta selventää tariffinimikkeiden sisältöä. Tältä osin tämän asetuksen 9 artiklan 1 kohdassa säädetään seuraavaa:

”Seuraavia asioita koskevat toimenpiteet toteutetaan 10 artiklassa määriteltyä menettelyä noudattaen:

a) yhdistetyn nimikkeistön ja [Euroopan yhteisöjen yhtenäistetyn tariffin] soveltaminen niiden liittyessä erityisesti:

– tavaroiden luokitteluun 8 artiklassa tarkoitettuihin nimikkeistöihin,

– selityksiin;

b) yhdistetyn nimikkeistön muuttaminen tilastoinnin tai kauppapolitiikan tarpeiden kehitystä vastaavasti;

– –

d) yhdistetyn nimikkeistön muuttaminen sekä tullien mukauttaminen neuvoston tai komission päätösten mukaisesti;

e) yhdistetyn nimikkeistön muuttaminen, jonka tarkoituksena on mukauttaa nimikkeistö tekniikan tai kaupan kehitykseen taikka yhtenäistää ja selventää tekstejä;

– –”

13 Asetuksen N:o 2658/87 9 artikla muodostaa perustan asetukselle N:o 1223/2002, jossa säädetään, että seuraavat tavarat on luokiteltava yhdistetyn nimikkeistön nimikkeeseen 0207:

”Tavaran kuvaus CN-koodi Perusteet (1) (2) (3) Kanan palat, luuttomat, jäädytetyt, jotka on kyllästetty suolalla kaikkialta. Niiden suolapitoisuus on 1,2–1,9 painoprosenttia. Tuote on syväjäädytetty ja se on säilytettävä alle –18 °C:n lämpötilassa vähintään vuoden säilyvyyden takaamiseksi. 0207 14 10 Luokittelu määräytyy yhdistetyn nimikkeistön 1 ja 6 yleisen tulkintasäännön määräysten sekä CN-koodien 0207, 0207 14 ja 0207 14 10 nimiketekstien mukaisesti. Tuote on pitkäaikaista säilytystä varten jäädytettyä kananlihaa. Suolan lisäys ei muuta tuotteen luonnetta nimikkeen 0207 jäädytettynä lihana.”





14 Asetuksen N:o 2658/87 liitteen I muuttamisesta 23.10.2003 annetulla komission asetuksella (EY) N:o 1871/2003 (EUVL L 275, s. 5), joka tuli voimaan 14.11.2003, korvattiin yhdistetyn nimikkeistön toisen osan I jakson 2 ryhmän lisähuomautus 7 seuraavasti:

”Nimikkeessä 0210 tarkoitetaan ilmaisulla ’liha ja muut syötävät eläimenosat, suolatut, suolavedessä’ lihaa ja muita syötäviä eläimenosia, jotka on syvään ja tasaisesti kyllästetty suolalla kaikkialta ja joiden kokonaissuolapitoisuus on vähintään 1,2 painoprosenttia edellyttäen, että suolauksella varmistetaan tuotteen pitkäaikainen säilyminen.”

15 Maailman kauppajärjestön (WTO) riitojenratkaisuelin katsoi 27.9.2005, että luuttomat, jäädytetyt kanan palat, joiden suolapitoisuus on 1,2–3 painoprosenttia, on luokiteltava yhdistetyn nimikkeistön nimikkeeseen 0210. Tämän suosituksen johdosta komissio antoi 27.6.2006 asetuksen (EY) N:o 949/2006 asetuksen N:o 2658/87 liitteen I muuttamisesta (EUVL L 174, s. 3). Asetuksella N:o 949/2006, joka tuli välittömästi voimaan, kumottiin asetus N:o 1223/2002 ja korvattiin yhdistetyn nimikkeistön toisen osan I jakson 2 ryhmän lisähuomautus 7 seuraavalla säännöksellä:

”Alanimikkeissä 0210 11–0210 93 tarkoitetaan ilmaisulla ’liha ja muut syötävät eläimenosat, suolatut, suolavedessä’ lihaa ja muita syötäviä eläimenosia, jotka on syvään ja tasaisesti kyllästetty suolalla kaikkialta ja joiden kokonaissuolapitoisuus on vähintään 1,2 painoprosenttia edellyttäen, että suolauksella varmistetaan tuotteen pitkäaikainen säilyminen. Alanimikkeessä 0210 99 tarkoitetaan ilmaisulla ’liha ja muut syötävät eläimenosat, suolatut, suolavedessä’ lihaa ja muita syötäviä eläimenosia, jotka on syvään ja tasaisesti kyllästetty suolalla kaikkialta ja joiden kokonaissuolapitoisuus on vähintään 1,2 painoprosenttia.”

Pääasia ja ennakkoratkaisukysymys

16 FTS toi Alankomaihin 5.8. ja 11.8.2003 välisenä aikana Brasiliasta peräisin olevia luuttomia ja jäädytettyjä kanan paloja, joiden suolapitoisuus oli 1,4–2,9 prosenttia.

17 Alankomaiden tulli luokitteli nämä tavarat asetuksen N:o 1223/2002 nojalla alanimikkeeseen 0207 14 10. Belastingdienst – Douane West hylkäsi FTS:n oikaisuvaatimuksen, jossa väitettiin, että mainitut tavarat kuuluvat alanimikkeeseen 0210 99 39. Näin ollen FTS valitti Gerechtshof te Amsterdamin tullijaostolle tästä päätöksestä.

18 Koska Gerechtshof te Amsterdam katsoi, että asetus N:o 1223/2002, sellaisena kuin sitä sovelletaan pääasian tosiseikkojen tapahtuma-ajankohtana, on ristiriidassa yhdistetyn nimikkeistön toisen osan I jakson 2 ryhmän lisähuomautuksen 7 kanssa, sellaisena kuin se on voimassa asetuksella N:o 1832/2002 annettuna, se päätti lykätä asian käsittelyä ja esittää yhteisöjen tuomioistuimelle seuraavan ennakkoratkaisukysymyksen:

”Onko – – asetus – – N:o 1223/2002 pätevä?”

Ennakkoratkaisukysymys

19 FTS katsoo, että asetus N:o 1223/2002 on pätemätön, ja väittää etenkin, että se on yhteensoveltumaton yhdistetyn nimikkeistön toisen osan I jakson 2 ryhmän lisähuomautuksen 7 sekä harmonoidun järjestelmän nimikkeiden 0207 ja 0210 selittävien huomautusten kanssa, joiden mukaan suolattu liha kuuluu nimikkeeseen 0210, kuten WTO:n riitojenratkaisuelin on katsonut.

20 Alankomaiden ja Italian hallitukset sekä komissio katsovat sitä vastoin, että asetus N:o 1223/2002 on pätevä. Ne väittävät, että yhdistetyn nimikkeistön nimike 0207 kattaa luuttomat, jäädytetyt kananlihan palat, jotka on syvään ja tasaisesti kyllästetty suolalla kaikkialta ja joiden kokonaissuolapitoisuus on 1,2–1,9 painoprosenttia. Komissio lisää, että asetuksen N:o 1223/2002 yhteensoveltumattomuus WTO:n sääntöjen kanssa ei vaikuta tämän asetuksen pätevyyteen yhteisön oikeuden kannalta sikäli kuin näillä säännöillä ei ole välitöntä oikeusvaikutusta, ja se viittaa tässä suhteessa asiassa C‑149/96, Portugali vastaan neuvosto, 23.11.1999 annettuun tuomioon (Kok. 1999, s. I‑8395) ja asiassa C‑377/02, Van Parys, 1.3.2005 annettuun tuomioon (Kok. 2005, s. I‑1465).

21 Aluksi on huomattava, että vakiintuneen oikeuskäytännön mukaan neuvosto on antanut komissiolle, joka toimii yhteistyössä jäsenvaltioiden tulliasiantuntijoiden kanssa, laajan harkintavallan tarkentaa tullinimikkeiden sisältöä tietyn tavaran luokittelemiseksi. Komission toimivalta toteuttaa asetuksen N:o 2658/87 9 artiklan 1 kohdan a, b, d ja e alakohdassa tarkoitettuja toimenpiteitä ei kuitenkaan oikeuta sitä muuttamaan sellaisten tullinimikkeiden sisältöä, jotka on otettu käyttöön yleissopimuksella perustetun harmonoidun järjestelmän perusteella, jonka osalta yhteisö on sitoutunut yleissopimuksen 3 artiklassa olemaan muuttamatta sen soveltamisalaa (asia C‑267/94, Ranska v. komissio, tuomio 14.12.1995, Kok. 1995, s. I‑4845, 19 ja 20 kohta ja asia C‑15/05, Kawasaki Motors Europe, tuomio 27.4.2006, Kok. 2006, s. I‑3657, 35 kohta).

22 Näin ollen on tarkasteltava, onko komissio ylittänyt asetuksen N:o 2658/87 9 artiklassa sille myönnetyn harkintavallan rajat, kun se muutti yhdistetyn nimikkeistön nimikettä 0210 antamalla asetuksen N:o 1223/2002.

23 Yhdistetyn nimikkeistön toisen osan I jakson 2 ryhmän lisähuomautuksessa 7, sellaisena kuin sitä sovelletaan pääasian tosiseikkojen tapahtuma-ajankohtana, rajoituttiin säätämään, että nimikkeessä 0210 tarkoitetaan ilmaisulla ”suolatut” ”lihaa ja muita syötäviä eläimenosia, jotka on syvään ja tasaisesti kyllästetty suolalla kaikkialta ja joiden kokonaissuolapitoisuus on vähintään 1,2 painoprosenttia”. Tämän säännöksen mukaisesti luuttomat ja jäädytetyt kanan palat, jotka on kyllästetty suolalla kaikkialta ja joiden kokonaissuolapitoisuus on vähintään 1,2 prosenttia, kuuluvat nimikkeeseen 0210.

24 Koska asetuksessa N:o 1223/2002 on luokiteltu tuotteet, joiden suolapitoisuus on 1,2–1,9 prosenttia, alanimikkeeseen 0207 14 10, siinä on korotettu nimikkeeseen 0210 kuuluvien tavaroiden suolapitoisuusraja 1,9 prosenttiin, joten tuotteet, joiden suolapitoisuus on 1,2–1,9 prosenttia ja jotka aikaisemmin kuuluivat juuri tähän viimeksi mainittuun nimikkeeseen, suljetaan sen ulkopuolelle, ja ne luokitellaan alanimikkeeseen 0207 14 10, mistä aiheutuu tullin korotus.

25 Kun komissio luokitteli kananlihan, jonka suolapitoisuus on 1,2–1,9 painoprosenttia, alanimikkeeseen 0207 14 10, se rajoitti nimikkeen 0210 soveltamisalaa ja näin ollen ylitti sille asetuksen N:o 2658/87 9 artiklan mukaan kuuluvan toimivallan. Näin ollen on todettava, että asetus N:o 1223/2002 on pätemätön.

26 Jotta voidaan antaa sellainen hyödyllinen vastaus, jonka perusteella kansallinen tuomioistuin voi ratkaista käsittelemänsä riita‑asian, on tarkasteltava pääasiassa kyseessä olevien tavaroiden luokittelua.

27 Vakiintuneen oikeuskäytännön mukaan oikeusvarmuus ja valvonnan helppous edellyttävät, että tavaroiden tariffiluokittelun ratkaisevana luokitteluperusteena on yleensä oltava tavaroiden objektiivisesti todettavat ominaispiirteet ja ominaisuudet, sellaisina kuin ne on määritelty yhdistetyn nimikkeistön nimiketekstissä sekä sen jaksojen tai ryhmien huomautuksissa (asia C‑396/02, DFDS, tuomio 16.9.2004, Kok. 2004, s. I‑8439, 27 kohta ja asia C‑495/03, Intermodal Transports, tuomio 15.9.2005, Kok. 2005, s. I‑8151, 47 kohta).

28 Yhdistetyn nimikkeistön ensimmäisestä yleisestä tulkintasäännöstä ilmenee, että tavaroiden luokittelu määräytyy oikeudellisesti nimikkeiden sekä asianomaisten jaksojen tai ryhmien huomautusten sanamuodon mukaisesti ja, jollei näistä nimikkeistä ja huomautuksista muuta johdu, muiden yleisten tulkintasääntöjen mukaisesti. Yhdistetyn nimikkeistön kolmannen yleisen tulkintasäännön a kohdan, joka koskee nimenomaan sitä tilannetta, jossa vaikuttaa siltä, että tavarat olisi luokiteltava useampaan nimikkeeseen, mukaan ”kuvaukseltaan yksityiskohtaisinta nimikettä on sovellettava ennen yleisempiä nimikkeitä”.

29 Nimikkeeseen 0207 kuuluvat ”nimikkeen 0105 siipikarjan liha ja muut syötävät osat, tuoreet, jäähdytetyt tai jäädytetyt”. Tämän nimikkeen sanamuodossa tai rakenteessa ei mainita tai suljeta ulkopuolelle sen soveltamista suolattuun lihaan.

30 Sitä vastoin nimikkeeseen 0210 kuuluu seuraavaa: ”Liha ja muut syötävät eläimenosat, suolatut, suolavedessä, kuivatut tai savustetut; lihasta tai muista eläimenosista valmistettu syötävä jauho ja jauhe”. Näiden tuotteiden osalta yhdistetyn nimikkeistön toisen osan I jaoston 2 ryhmän lisähuomautuksessa 7, sellaisena kuin se on annettu asetuksella N:o 1832/2002, säädetään, että niiden suolapitoisuus on vähintään 1,2 painoprosenttia ja edellytetään lisäksi, että tuotteet on ”syvään ja tasaisesti kyllästetty suolalla kaikkialta”.

31 Näin ollen pääasian tosiseikkojen tapahtuma-ajankohtana luuttomat ja jäädytetyt kananlihan palat, jotka on kyllästetty suolalla kaikkialta ja joiden kokonaissuolapitoisuus on vähintään 1,2 prosenttia, kuuluivat yhdistetyn nimikkeistön alanimikkeeseen 0210 99 39.

32 Komissio katsoo kuitenkin, että nimike 0210 on varattu lihalle, joka on suolattu säilyvyyden vuoksi. Sitä vastoin kun säilyvyys varmistetaan jäädyttämällä, lihat kuuluvat nimikkeeseen 0207 niiden mahdollisesta suolaamisesta huolimatta. Komissio viittaa tältä osin asiassa 175/82, Dinter, 17.3.1983 (Kok. 1983, s. 969) ja asiassa C‑33/92, Gausepohl-Fleisch, 27.5.1993 (Kok. 1993, s. I‑3047) annettuun tuomioon.

33 Tätä väitettä ei voida hyväksyä. On nimittäin riittävää todeta, ettei missään yhdistetyn nimikkeistön, sellaisena kuin sitä sovelletaan pääasian tosiseikkojen tapahtuma-ajankohtana, säännöksessä säädetä nimenomaisesti, että luokittelu nimikkeeseen 0210 riippuisi siitä, onko suolauksen tarkoituksena varmistaa kyseessä olevan lihan pitkä säilyvyys. Edellä mainittujen asioiden Dinter ja Gausepohl-Fleisch merkityksen osalta on todettava, että tuomiot näissä asioissa annettiin erilaisissa olosuhteissa kuin mitkä ovat kyseessä pääasiassa sikäli kuin nimikkeessä 0210 tarkoitetun termin ”suolatut” soveltamisalan selventämiseksi ei vielä ollut annettu minkäänlaista yhdistetyn nimikkeistön toisen osan I jaoston 2 ryhmän lisähuomautusta 7 vastaavaa säännöstä (ks. vastaavasti asia C‑233/88, van de Kolk, tuomio 8.2.1990, Kok. 1990, s. I‑265, 14 ja 15 kohta).

34 Kansallisen tuomioistuimen on edellä esitetty huomioon ottaen suoritettava pääasiassa kyseessä olevien tavaroiden luokittelu.

35 Näin ollen ennakkoratkaisupyynnön esittäneelle tuomioistuimelle on vastattava, että asetus N:o 1223/2002 on pätemätön.

Oikeudenkäyntikulut

36 Pääasian asianosaisten osalta asian käsittely yhteisöjen tuomioistuimessa on välivaihe kansallisessa tuomioistuimessa vireillä olevan asian käsittelyssä, minkä vuoksi kansallisen tuomioistuimen asiana on päättää oikeudenkäyntikulujen korvaamisesta. Oikeudenkäyntikuluja, jotka ovat aiheutuneet muille kuin näille asianosaisille huomautusten esittämisestä yhteisöjen tuomioistuimelle, ei voida määrätä korvattaviksi.

Näillä perusteilla yhteisöjen tuomioistuin (kolmas jaosto) on ratkaissut asian seuraavasti:

Tiettyjen tavaroiden luokittelusta yhdistettyyn nimikkeistöön 8.7.2002 annettu komission asetus (EY) N:o 1223/2002 on pätemätön.

Allekirjoitukset